অকাল বৃষ্টি, ভয়াবহ বন্যায় ভাসছে জেলার পর জেলা! শুরু মৃত্যুমিছিল

ওয়েব ডেস্ক: ২০২৫-এর শুরু থেকেই বিশ্বজুড়ে চলছে নানা প্রাকৃতিক বিপর্যয় (Natural Calamity)। বছরের শেষলগ্নেও দেখা গেল প্রকৃতির সেই রুদ্ররূপ। এবার ভয়াবহ বন্যার (Flood) কবলে পড়ে ভাসছে ভিয়েতনাম (Vietnam)। টানা বর্ষণ (Heavy Rainfall) ও ভূমিধসে (Landslide) গত এক সপ্তাহে সে দেশে কমপক্ষে ৯০ জনের মৃত্যু হয়েছে বলে জানিয়েছে ভিয়েতনামের সরকার। শুধু তাই নয়, এখনও বিপুল সংখ্যক মানুষ দুর্গম এলাকায় আটকে রয়েছেন, বহু জাতীয় সড়ক ও পাহাড়ি পথ ধসের কারণে বন্ধ।

এদিকে দক্ষিণ-মধ্য ভিয়েতনামে অক্টোবরের শেষ দিক থেকে যে বৃষ্টি শুরু হয়েছে, তা এখনও থামার নাম নেই। এর জেরে সেখানে অবস্থিত জনপ্রিয় পর্যটন কেন্দ্রগুলো একের পর এক ডুবেছে। আর এই অকাল বন্যার জেরে আর্থিক ক্ষতির পরিমাণ ইতিমধ্যে ১০০ মিলিয়ন মার্কিন ডলার পেরিয়েছে বলে খবর।

আরও পড়ুন: গাজায় ফের হামলা ইজরায়েলের! মৃত অন্তত ২২

তবে বন্যার জেরে এখনও পর্যন্ত সবচেয়ে বেশি ক্ষতিগ্রস্ত হয়েছে সে দেশের ডাক লাখ প্রদেশ। ৯০ জনের মধ্যে ৬০ জনেরও বেশি মৃত্যু হয়েছে এখানেই। শুধু তাই নয়, ভিয়েতনামের এই প্রদেশের হাজার হাজার বাড়িঘর ডুবেছে জলের তলায়। এছাড়াও সমুদ্রতীরবর্তী নিয়া ত্রাং শহরের বিস্তীর্ণ অংশ গত সপ্তাহ থেকে জলমগ্ন যহয়ে রয়েছে। পর্যটনকেন্দ্র দা লাতের পার্বত্য রাস্তায় নেমেছে একাধিক প্রাণঘাতী ভূমিধস।

কিন্তু অকালে কেন নেমে এল এই বিপর্যয়? বিশেষজ্ঞদের মতে, ভিয়েতনামে জুন থেকে সেপ্টেম্বর পর্যন্ত বর্ষণ প্রবল হলেও সাম্প্রতিক সময়ে জলবায়ু পরিবর্তনের (Climate Change) প্রভাবে চরম আবহাওযয়ার মতিগতি বদলেছে। এবছর সেপ্টেম্বরের পরেই ব্যাপকভাবে বৃষ্টি হয়েছে সে দেশে। সেই কারণেই ভিয়েতনাম এবার এই ভয়ঙ্কর বিপর্যয়ের মুখোমুখি হয়েছে বলে মত পরিবেশবিদদের।